10. รายการที่เกี่ยวโยงกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 5
และนโยบายการลงทุนในบริษัทย่อยในหน้า 16) แล้ว ในปี 2555 บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้องในเรื่องของการกู้ยืมเงิน
การเช่าที่ดิน และการซื้อสินทรัพย์ระหว่างกันด้วย ซึ่งผู้สอบบัญชีของบริษัทฯ
ได้รายงานไว้ในหมายเหตุประกอบงบการเงินข้อ 4
รายการบัญชีกับบุคคลหรือกิจการที่เกี่ยวข้องกันว่า “สินทรัพย์และหนี้สิน
รายได้และต้นทุนและค่าใช้จ่ายส่วนหนึ่งของบริษัทฯ
เป็นรายการที่เกิดขึ้นกับบริษัทย่อยและกิจการที่เกี่ยวข้องกัน กิจการเหล่านี้เกี่ยวข้องกัน
โดยการมีบริษัทฯ เป็นผู้ถือหุ้นใหญ่ และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการบริษัทฯ...”

รายละเอียดของรายการระหว่างกันของบริษัทฯ กับบริษัทที่เกี่ยวข้องกัน มีดังนี้ :

10.1 รายการที่เกี่ยวโยงกันกับบริษัท ภูเก็ตแฟนตาซี จำกัด (มหาชน) (บริษัทย่อย)

ในปี 2555 บริษัทฯ มีการกู้ยืมเงินจากบริษัท ภูเก็ตแฟนตาซี จำกัด (มหาชน) ซึ่ง ณ 31 ธันวาคม
2555 มีจำนวน 219.50 ล้านบาท โดยคิดดอกเบี้ยในอัตราร้อยละ 8.25 ต่อปี
มีการเรียกเก็บรายได้อื่นจำนวน 1.15 ล้านบาท และรายได้ค่าบริหารจัดการ 36 ล้านบาท

10.2 รายการที่เกี่ยวโยงกันกับบริษัท ซาฟารี ไวลด์ไลฟ์ ปาร์ค จำกัด (บริษัทย่อย)

ที่ประชุมคณะกรรมการของบริษัทฯ ครั้งที่ 8/2554 เมื่อวันที่ 31 สิงหาคม 2554 ได้มีมติให้บริษัทฯ
กู้ยืมเงินจากบริษัทย่อยดังกล่าวจำนวน 9.5 ล้านบาท โดยให้จ่ายดอกเบี้ยในอัตราร้อยละ 1 ต่อปี

10.3 รายการที่เกี่ยวโยงกันกับบริษัท จังเกิลเวิลด์ จำกัด (บริษัทที่เกี่ยวข้องกัน)

ที่ประชุมคณะกรรมการของบริษัทฯ ครั้งที่ 10/2554 เมื่อวันที่ 21 ธันวาคม 2554 ได้มีมติให้บริษัทฯ
เช่าที่ดินจำนวนประมาณ 300 ไร่ ตำบลหัวหว้า อำเภอศรีมหาโพธิ จังหวัดปราจีนบุรี จากบริษัท
จังเกิลเวิลด์ จำกัด ซึ่งเดิมบริษัทฯ ได้เช่าที่ดินแปลงนี้จากบริษัท เมืองไอยรา (2002) จำกัด
ตั้งแต่ปี 2539 ต่อมาบริษัท เมืองไอยรา (2002) จำกัด ได้ขายที่ดินบริเวณดังกล่าวให้กับบริษัท
จังเกิลเวิลด์ จำกัด ซึ่งมีผู้ถือหุ้นเป็นกลุ่มเดียวกัน บริษัทฯ จึงต้องเปลี่ยนสัญญาผู้ให้เช่า
และได้ทำหนังสือเช่า ต่ออีก 3 ปี ในอัตราค่าเช่าปีละ 2,000,000 บาท
โดยมีเงื่อนไขและค่าเช่าตามสัญญาเช่าเดิมทุกประการ เพื่อใช้ประโยชน์ในการเลี้ยงสัตว์ส่วนเกิน
บริษัท จังเกิลเวิลด์ จำกัดเป็นบริษัทที่นายผิน คิ้วคชา ประธานกรรมการบริหารของบริษัทฯ
เป็นกรรมการ ผู้มีอำนาจและเป็นผู้ถือหุ้น นอกจากนี้บริษัทดังกล่าวยังมีนางอาภา คิ้วคชา
กรรมการผู้จัดการใหญ่ นางสุเนตร คิ้วคชา นางสาวอัมพรศรี คิ้วคชา นายธนะ คิ้วคชา
และนายอำนาจ คิ้วคชา กรรมการของบริษัทฯ เป็นผู้ถือหุ้นด้วย

10.4 รายการที่เกี่ยวโยงกันกับบริษัท ศูนย์ปลาสวยงาม บางกอกฟาร์ม จำกัด
(บริษัทที่เกี่ยวข้องกัน)

ในปี 2555 บริษัทฯ ได้ซื้ออาหารปลาจำนวนประมาณ 1.42 ล้านบาทจากบริษัท ศูนย์ปลาสวยงาม
บางกอกฟาร์ม จำกัด ซึ่งเป็นบริษัทที่นายธนะ คิ้วคชา และนายอำนาจ คิ้วคชา กรรมการของบริษัทฯ
ถือหุ้นร้อยละ 38 และ 10 ของทุนจดทะเบียนตามลำดับ มีนางสาวอัมพรศรี คิ้วคชา นายธนะ
คิ้วคชา และนายอำนาจ คิ้วคชา กรรมการของบริษัทฯ เป็นกรรมการผู้มีอำนาจลงชื่อผูกพันบริษัท

10.5 รายการที่เกี่ยวโยงกันกับบริษัท คชา บราเธอร์ส จำกัด (บริษัทที่เกี่ยวข้องกัน)

ที่ประชุมคณะกรรมการของบริษัทฯ ครั้งที่ 14/2550 เมื่อวันที่ 19 ธันวาคม 2550 ได้มีมติให้บริษัท
คชา บราเธอร์ส จำกัด ซึ่งเป็นบริษัทของบุตรชายของนายผินและนางอาภา คิ้วคชา
ใช้สถานที่ของบริษัทฯ เนื้อที่ประมาณ 25 ตารางเมตรภายในสวนสัตว์น้ำมารีนปาร์ค
จำหน่ายไอศครีมหลากหลายชนิดที่ผลิตเอง โดยการใช้ Know-how จากประเทศญี่ปุ่น
เพื่อให้บริการแก่ลูกค้าที่มาเที่ยวที่ซาฟารีเวิลด์
โดยการแบ่งผลประโยชน์จากการใช้เนื้อที่ในอัตราร้อยละ 20 สำหรับปีแรก และ 25 ในปีต่อๆ ไป
ของรายได้จากการขายไอศครีมก่อนหักค่าใช้จ่ายใดๆ ให้บริษัทฯ โดยบริษัทฯ
เป็นฝ่ายรับผิดชอบเกี่ยวกับสถานที่และแรงงาน ส่วนบริษัท คชา บราเธอร์ส จำกัด
รับผิดชอบเกี่ยวกับค่าวัตถุดิบ